Drie vas ná hulle vrou glo op kleinhoewe aanvalArgieffoto: SAPD Kol. Ronel Otto, woordvoerder van die polisie, het gesê die drie verdagtes is in Thohoyandou in hegtenis geneem en dat die goedere wat tydens die aanval gesteel is, teruggekry is. Die verdagtes, tussen 22 en 25 jaar oud, sal Maandag in die hof verskyn. Maroela Media het gister berig dat Trish Ehlers (29) omstreeks 13:00 deur rowers in haar huis oorval is. Haar man, Chris, was nie ten tyde van die voorval by die huis nie. Wessel Basson, hoof van aktivisme by Front Nasionaal, het gesê Ehlers is met ŉ mes aangeval en met ŉ knopkierie oor die kop geslaan. “Sy het twee steekwonde in haar hande opgedoen terwyl sy probeer keer het.” Die rowers het haar daarna glo vasgemaak en in die veld langs die huis in gesleep. Hulle het daarna met ŉ skootrekenaar, ŉ selfoon, beursie en twee gewere op die vlug geslaan. Volgens Basson sterk Ehlers tans by die huis aan, maar sy is erg getraumatiseer. Die Ehlers-egpaar boer met brahmaan-stoetbeeste.